KZN-vrou al meer as ŉ maand lank vermisWendy Alice Rowan (Foto verskaf) Wendy Alice Rowan, ŉ 39-jarige vrou van Amanzimtoti in KwaZulu-Natal, word al meer as ŉ maand lank vermis en die familie het geen teken van waar sy haarself bevind nie. Wendy het op 14 Desember verdwyn en is laas in Amanzimtoti gesien. Jame-Lee Longman, een van Wendy se susters, het aan Maroela Media gesê Wendy het op 13 Desember laas met hul ma gesels en hulle het nog nie weer van haar gehoor nie. “Sy het nie oor Kersfees of Nuwejaar huis toe gebel nie. My ma het 12 Januarie verjaar en my sussie se kinders op 15 Januarie. Sy het nie een van hulle gelukgewens nie. Dit is heeltemal buite haar aard om ons nie oor Kersfees, Nuwejaar of met verjaarsdae te kontak nie.” Jame-Lee het bygevoeg Wendy het haar ma gewoonlik weekliks gekontak. “Die ondersoekbeampte is Eddie de Bruin in Amanzimtoti. Haar selfoon is blykbaar gesteel en daar was nie enige beweging op haar sosiale media nie. Haar besittings is nog net so by haar huis,” het sy bygevoeg. Volgens Jame-Lee is Wendy bekend in die Amanzimtoti, Umkomaas en Scottburgh-gebiede. Aangesien die familie in ander dele van die land woon, het ŉ lid van die familie na Amanzimtoti gereis om te kyk of hy enigiets kan uitvind. “Ons glo regtig iets het met haar gebeur.” Wendy is ongetroud en het nie enige kinders nie. Sy was nie werksaam toe sy verdwyn het nie. Wendy het ŉ Betty Boo-tattoe op haar rug en voorletters agter haar oor.